Tienerseun ‘kritiek’ ná geweerskoot in gesigArgieffoto ŉ 15-jarige seun is in ŉ kritieke toestand nadat hy Maandagmiddag tydens ŉ vermoedelike fratsongeluk by sy ouerhuis met ŉ swaarkalibergeweer in die gesig geskiet is. Die seun is ŉ gr. 10-leerder aan die Hoërskool Upington. Kapt. Jacques September, woordvoerder van die polisie, het aan Maroela Media gesê die voorval het omstreeks 15:00 in Robinsonstraat in Upington plaasgevind. “Die polisie ondersoek nie in die stadium enige aanklagte nie. Ons ondersoek net die omstandighede rondom die voorval,” het hy gesê. Volgens September was die seun vermoedelik alleen by die huis ten tyde van die voorval en het ŉ familielid op hom afgekom. Die tiener is onmiddellik na die Mediclinic Upington gehaas. “Sover ek weet is sy toestand steeds kritiek. Hy is [Maandagaand] na ŉ hospitaal in Bloemfontein gehaas.” Esmarie Cronjé, woordvoerder van die Life Rosepark-hospitaal in Bloemfontein, het aan Maroela Media gesê die seun word tans in die waakeenheid van dié hospitaal behandel. Sy toestand is volgens haar kritiek maar stabiel. Sy het gesê die seun se ouers en familie wil nie in die stadium kommentaar oor die voorval lewer nie. Dié voorval is die derde in die afgelope jaar waarby ŉ leerder van Hoërskool Upington betrokke is. Maroela Media het vroeër berig Brandon Roux (18) is in Julie 2017 dood aangetref in ŉ bad water in ŉ werkershuis op ŉ soutpan naby Askham in die Noord-Kaap. September het destyds aan Maroela Media gesê sy liggaam is deur ŉ gesinsvriend gevind. Maverick Links (14) is ook in Augustus 2017 dood toe hy en ŉ maat met die maat se pa se dienspistool gespeel en daar ŉ skoot afgevuur is. ŉ Woordvoerder van die skool was nie beskikbaar vir kommentaar nie.